पाएं अपने शहर की ताज़ा ख़बरें और फ्री ई-पेपरडाउनलोड करें
अपनी भतीजी के बलात्कार के मामले में जब महिला राजीनामे के लिए तैयार नहीं हुई, तो उसके जेठ के लड़कों ने उसके साथ मारपीट कर दी। मारपीट के दौरान महिला का सिर फट गया। मामला दिमनी का है। अपने साथ हुए अन्याय के खिलाफ पुलिस में जब मामला दर्ज कराने महिला मंगलवार को मुरैना पुलिस अधीक्षक कार्यालय पहुंची, तो वहां दो घण्टे तक बैठी रही, लेकिन उसकी किसी ने सुनवाई नहीं की। बाद में वह अपने भाई जय सिंह के साथ कोतवाली थाने पहुंची तब कहीं जाकर उसकी रिपोर्ट लिखी गई।
महिला दीपा पत्नी मनीष गुर्जर (30) निवासी जखौना गढ़ी, के भाई जय सिंह ने बताया कि उसकी बहन उसके साथ चित्रकूट में रहती है। जखौनागढ़ी, थाना क्षेत्र दिमनी में उसकी भतीजी चंदा (बदला नाम) रहती है। दीपा उसकी सगी चाची है। चंदा के साथ उसका पड़ोसी आकाश शर्मा बलात्कार करता रहा तथा बाद में जब वह गर्भवती हो गई तो उसका घर वालों ने गर्भपात करवा दिया। बाद में चाइल्ड लाइन वालों को इसका पता लगा तो उन्होंने थाना दिमनी में आकाश शर्मा के खिलाफ रिपोर्ट दर्ज करा दी। इसके बाद आकाश शर्मा के घरवाले चंदा के घरवालों पर राजीनामा करने के लिए दवाब बनाते रहे। इस बात को चंदा ने अपनी चाची दीपा गुर्जर को बताया, तो दीपा गुर्जर ने इसका विरोध किया।
चंदा के घरवाले भी चंदा पर राजीनामे के लिए दवाब डालते थे। जब दीपा नहीं मानी तो उन्होंने सोमवार को उसके साथ मारपीट कर दी। मारपीट के दौरान दीपा का सिर फट गया। अपने साथ हुए अन्याय के कारण दीपा अपनी भतीजी चंदा व भाई जयसिंह को लेकर एसपी ऑफिस मुरैना पहुंची तथा वहां दो घण्टे तक इंतजार करती रहीं, लेकिन उनकी किसी ने सुनवाई नहीं की। बाद में वे कोतवाली थाने पहुंची तथा उन्होंने वहां मारपीट करने वालों के खिलाफ मामला दर्ज कराया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn